VEGA, Smash!Bang!Pow! og CPH:DOX præsenterer

**Post industrial-bandet Factory Floor præsenterer audio/visuel oplevelse i VEGA**  
*Med en blanding af post-punk, techno og disco gæster London-bandet Factory Floor den 14. oktober Lille VEGA i forbindelse med udgivelsen af deres længe ventede debutalbum. Koncerten er en del af CPH:DOXs koncertrække AUDIO:VISUALS under den kommende festival.*

[Factory Floors](https://www.facebook.com/factoryfloor) medrivende elektroniske kompositioner ledsages nemlig denne aften af live visuals skabt af den visuelle troldmand [Dan Tombs](https://www.youtube.com/playlist?list=PLB582256743009769), der gennem længere tid har arbejdet sammen med bandet. Der er dermed lagt op til en oplevelse, som både vil stimulere øjne og ører, når Factory Floor indtager VEGA.  
  
**Ventet debutalbum udkommer til september**  
Efter udgivelsen af en række opsigtsvækkende singler, heriblandt nummeret ”[A Wooden Box](https://www.youtube.com/watch?v=IxFieHq8MlQ)”, to mini-album (*Talking On Cliffs*, 2009 og *Untitled*, 2010), er den London-baserede trio Factory Floor, bestående af Gabriel Gurnsey, Dominic Butler, Nic Colk Void, endelig klar med udgivelsen af deres selvbetitlede debut, som efter planen skulle udkomme den 9. september på [DFA records](http://dfarecords.com/).  
  
Forventningerne er store efter at bandets seneste udgivelse, mini-lp’en *Untitled*, høstede virkelig flotte anmeldelser, bl.a. [9/10 hos det engelske musikmagasin NME](http://www.nme.com/reviews/factory-floor/11268). I anmeldelsen, der karakteriserer Factory Floors musik som soundtracket til en fest i underverdenen, skriver anmelderen:  
  
”*Fight through the gloom, though, and you discover what makes Factory Floor truly special. Unlike the discordant shrieking of lesser noise bands, there’s a driving pulse thundering away throughout ‘Untitled’, compelling the listener’s limbs into motion.*”  
  
Bandet har i øvrigt også været fremhævet af den engelske avis The Guardian, som har haft dem blandt deres ”[New Band of the Day](http://www.theguardian.com/music/2009/dec/23/new-band-factory-floor)”.  
  
**Unik og medrivende musikalsk mix**  
Det er ikke helt let at beskrive Factory Floors unikke og fængende musikalske mix af live-trommer, synthesizere og støj. Musikken er blevet kaldt post industriel, men den indeholder også elementer af minimal techno, tech house og elektronisk rock.  
  
Resultatet er en musikalsk oplevelse, der kræver noget, men også virkelig belønner lytteren for indsatsen. Og selvom stemningen er dyster, til tider nærmest apokalytisk, så er der samtidig et drive i musikken, der gør det svært at stå stille til Factory Floors musik.  
  
Bandets eksperimenterende kompositioner kan høres live til koncerten i VEGA, hvor Dan Tombs fantastiske videoer og visuals vil understøtte stemningen i musikken.  
  
**Fakta om koncerten:**  
VEGA, Smash!Bang!Pow! og CPH:DOX præsenterer  
Factory Floor (UK)  
Mandag den 14. oktober kl. 21  
Lille VEGA, Enghavevej 40, 1674 Kbh. V  
130 kr. + gebyr  
Forsalg via VEGAs hjemmeside, Billetnet og på posthuse.  
Læs mere om koncerten på <http://vega.dk/arrangementer/factory-floor-12186.html>.   
  
  
*For yderligere oplysninger kontakt venligst*  
Anders Madsen  
Online-redaktør, VEGA

[akm@vega.dk](mailto:akm@vega.dk) - 3326 0946